**Р Е Ш Е Н И Е № ВР-53-ПР/2023г.**

**за преценяване на необходимостта от извършване на оценка на въздействието върху околната среда**

На основание чл.93, ал.3 и ал.6 от *Закона за опазване на околната среда* (ЗООС), чл.7, ал.1 и чл.8, ал.1 от *Наредба за условията и реда за извършване на оценка на въздействието върху околната среда*(Наредбата за ОВОС), чл.31, ал.4 и ал.6 от *Закона за биологичното разнообразие* (ЗБР), чл.40, ал.4 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*(Наредбата за ОС) и представена писмена документация от възложителя по Приложение № 2 към чл.6 от *Наредбата за ОВОС* и по чл.10, ал.1 и 2 от *Наредбата за ОС* и становища от специализирани ведомства

**Р Е Ш И Х**

**да не се извършва** оценка на въздействие върху околната среда за инвестиционно предложение: : „Смяна на предназначението на земеделска земя в урбанизирана територия „Пп“ (за производствена и складова дейност) и изграждане на паркинг“, в поземлен имот с идент. 12259.916.48, в землището на гр. Враца, общ. Враца, обл. Враца, което **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**възложител**: ЕТ „СИЛВИ-АНГЕЛ ИЛИЕВ“, ул. „Спортна“ №9, гр. Враца, ЕИК 106042412

**Кратко описание на инвестиционното предложение (ИП):**

Инвестиционното предложение предвижда изграждане на хале за ремонт и продажба на автомобили, складова зона към него и паркинг.

ИП ще се реализира в поземлен имот с идент. 12259.916.48, с площ: 4000 кв.м., трайното предназначение на територията: „земеделска“, начин на трайно ползване: „овощна градина“, категория на земята: 9, в местност „Егледжето“, в землището на гр. Враца, общ. Враца, обл. Враца.

Площта на предвидените за изграждане едноетажно хале и склад към него няма да надвишава 150-200 кв.м., а за паркинг 3000 кв.м. В халето се предвижда да се извършват дейности свързани с козметичното обслужване на доставените автомобили, почистване на интериора и евентуално ръчното им измиване с водоструйка, като в халето се предвижда и търговска площ за автокозметика и автоаксесоари.

Във връзка с реализацията на ИП се предвижда промяна предназначението на земеделска земята в урбанизирана територия „Пп“ (за производствена и складова дейност).

Реализацията на ИП е свързана с разширение на дейността на възложителя и облекчаване на паркирането на автомобили за ремонт в автосервиз намиращ се в съседство.

Генерираните при реализацията на ИП строителни отпадъци ще се третират съгласно предвиден План за управление на строителните отпадъци (ПУСО).

При експлоатацията на обекта се очаква да се генерират битови отпадъци и отпадъци от козметичното обслужване на автомобилите.

Имотът ще бъде водоснабден от градската водопроводна мрежа.

Формираните отпадъчни води от обектите, предмет на ИП, ще се заустват във канализационната мрежа на гр. Враца, съгласно указания на ВиК – Враца, като към халето се предвижда изграждане на каломаслоуловител.

Не се предвижда изграждане на нова пътна инфраструктура.

Инвестиционното предложение попада в обхвата на т. 10, б. „б” - “за урбанизирано развитие, включително строителство на търговски центрове и паркинги“ от Приложение № 2 на ЗООС. В тази връзка съгласно чл.93, ал.1, т.1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда (ОВОС)**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

Инвестиционното предложение **не засяга** защитени територии по смисъла на Закона за защитените територии (ЗЗТ), но **попада** на територията на защитена зона BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020 г. на МОСВ (обн. ДВ, бр. 19/2021 г.).

При направената проверка за допустимост по смисъла на чл.12, ал.2 във връзка с чл.40, ал.2 от Наредбата за ОС, се установи, че инвестиционното предложение е допустимо спрямо режима на дейностите в защитената зона, определен със заповедта за обявяването й.

ИП попада под разпоредбите на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по **оценка за съвместимостта** му с предмета и целите на опазване на защитените зони, по реда на чл.31, ал.4 във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

След прегледа на представената документация и на основание чл. 40, ал. 3 от горецитираната Наредба за ОС*,* въз основа на критериите по чл.16 от нея, е направена преценка за вероятната степен на отрицателно въздействие, според която инвестиционното предложение **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитената зона.

Представени са становища от Басейнова дирекция дунавски район – Плевен (БДДР – Плевен), Регионална здравна инспекция – Враца (РЗИ – Враца) и община Враца, които са включени в мотивите на настоящото Решение.

**М О Т И В И**

**І. Характеристики на инвестиционното предложение:** **размер, засегната площ, мащабност, обем, взаимовръзка и кумулиране с други съществуващи и/или одобрени инвестиционни предложения; ползване на природни ресурси, земните недра, почвите, водите и биологичното разнообразие; генериране на отпадъци, замърсяване и вредно въздействие; риск от големи аварии и/или бедствия; рискове за човешкото здраве:**

1. Предмет на ИП е изграждане на хале за ремонт и продажба на автомобили, складова зона към него и паркинг.
2. Дейности, които ще се извършват на автомобилите ще са свързани с козметичното им обслужване - не включват автотенекеждийски услуги, боядисване, смяна на масла, гуми и/или акумулатори, и други демонтажни дейности.
3. Инвестиционното предложение не предвижда и не е пряко свързано с водовземане и/или ползване на воден обект по смисъла на Закона за водите.
4. Генерираните при строително-монтажните дейности строителни отпадъци ще се третират съгласно предвиден План за управление на строителните отпадъци (ПУСО).
5. Генерираните при реализацията на ИП отпадъци ще се предават за третиране на лица притежаващи необходимите документи съгласно *Закона за управление на отпадъците* (ЗУО) на база сключен договор.
6. За генерираните отпадъци в резултат от реализацията на ИП се предвижда поставяне на съдове и обособяване на места за тяхното разделно събиране.
7. Формираните отпадъчни води от обектите, предмет на ИП, ще се заустват във канализационната мрежа на гр. Враца, като към халето се предвижда изграждане на каломаслоуловител.
8. Не се предвижда изграждане на нова или промяна на съществуващата пътна инфраструктура.
9. Реализацията на ИП не е свързана с дейности и съоръжения, в които да се очаква да са налични опасни химични вещества в количества над пределните прагове, съгласно Приложение №3 от ЗООС.
10. В резултат от реализацията на инвестиционното предложение не се очаква замърсяване, вредно въздействие и дискомфорт за околната среда.
11. Характерът на ИП не предполага възникване на риск от големи аварии и/или бедствия.
12. Съгласно становище на БДДР – Плевен с изх. № ПУ-01-218-(1)/28.03.2023г.:

- реализирането на ИП е допустимо спрямо целите и мерките за постигане на добро състояние на водите, определени в ПУРБ в Дунавски район, при спазване на мерките посочени в т. 1 от становището;

- ИП е допустимо спрямо ПУРН 2016-2021 г. Предвидените дейности в ИП не са в противоречие с Програмата от мерки за намаляване на риска от наводнения и неблагоприятните последици по отношение на човешкото здраве, стопанската дейност, околната среда и културното наследство към ПУРН 2016-2021г.;

- реализацията на ИП е допустима спрямо целите и мерките определени в ПУРБ и ПУРН в Дунавски район за периода 2016-2021 г. и не се очаква да окаже негативно въздействие върху водите и водните екосистеми, при спазване на мерките посочени в т. 1 и законовите изисквания посочени в т. 2 от горецитираното становище.

1. Съгласно становище с изх. № 10-54-1/21.08.2023г. на РЗИ – Враца, реализацията на ИП няма да окаже отрицателно въздействие върху хората и тяхното здраве при изпълнение на посочените в становището изисквания.

**ІІ. Местоположението на инвестиционното предложение:** **съществуващо и одобрено земеползване, относителното изобилие, достъпност, качеството и възстановителна способност на природните богатства; абсорбционен капацитет на природната среда; крайбрежни зони и морска околна среда; планински и горски райони; защитени със закон територии; засегнати елементи от Националната екологична мрежа; територии, свързани с инвестиционното предложение, в които нормите за качество на околната среда са нарушени или се смята, че съществува такава вероятност; гъстонаселени райони; ландшафт и обекти с историческа културна или археологическа стойност; територии и/или зони и обекти със специфичен санитарен статут или подлежащи на здравна защита:**

1. ИП ще се реализира в поземлен имот с идент. 12259.916.48, с площ: 4000 кв.м., трайното предназначение на територията: „земеделска“, начин на трайно ползване: „овощна градина“, категория на земята: 9, в местност „Егледжето“, в землището на гр. Враца, общ. Враца, обл. Враца.
2. За реализацията на ИП не се предвижда използване на допълнителни площи за временни дейности.
3. Не се очаква нарушаване на качеството и регенеративната способност на природните ресурси в района.
4. Съгласно становище на БДДР – Плевен с изх. № ПУ-01-218-(1)/28.03.2023г.:

- в района на ИП няма определени санитарно-охранителни зони (СОЗ) учредени по реда на *Наредба № 3/16.10.2000г. за условията и реда за проучване, проектиране, утвърждаване и експлоатация на СОЗ около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди*.

- имотът попада в буферна зона с радиус 1000 м. около водовземно съоръжение -КИ - Медковец - ВиК Враца - Враца с титуляр „ВиК“ ООД – Враца за обществено питейно-битово водоснабдяване, без определена СОЗ – на около 850 м. от имота, в която е необходимо да се спазват ограниченията в буферни зони съгласно Приложение № 1 към Национален каталог от мерки към ПУРБ.

1. Имотът, в който ще се реализира ИП няма "вековни или забележителни" дървета обявени по реда на глава пета от ЗБР.
2. Мястото на реализация на инвестиционното предложение не засяга защитени територии по смисъла на Закона за защитените територии (ЗЗТ), но попада на територията на защитена зона BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020 г. на МОСВ (обн. ДВ, бр. 19/2021 г.).
3. Инвестиционното предложение няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона, поради следните мотиви:
   1. Предвид начина на трайно ползване на имота, както и резултата от проверката на данните за картираните местообитания в зоните по Натура 2000, ИП не засяга природни местообитания и местообитания на видове, предмет на опазване в защитена зона BG0000166 "Врачански Балкан", съответно няма да има пряко унищожаване на площи от местообитания. От територията на защитената зона ИП ще засегне незначителна площ, от 0,001%.
   2. Предвидените дейности не са свързани с усвояване на допълнителни площи от изграждане на допълнителна техническа инфраструктура, поради което не се очакват и косвени въздействия, които да изменят трайно и необратимо съседни територии от значение за естественото функциониране на местообитанията и видовете, предмет на опазване в горецитираната защитена зона.
   3. При изпълнение на предвидените с ИП дейности не се очаква формиране на значително по степен безпокойство вследствие на шум и засилено антропогенно натоварване, и предвид временния му и обратим характер няма вероятност реализацията на ИП да доведе до намаляване на числеността и плътността на популациите на видовете, предмет на опазване в защитената зона.
   4. Предвид местоположението, обема и характера на дейностите, който не е свързан с генериране на вредни емисии и отпадъци във въздуха, водите и/или почвите няма вероятност от възникване на негативни изменения на територии и ключови елементи на околната среда, определящи структурата, функциите и природозащитните цели на защитена зона BG0000166 "Врачански Балкан", както и от нарушаване на функционални връзки между отделни зони от мрежата "Натура 2000".
   5. При направената оценка на реализираните и одобрени за реализация инвестиционни предложения, планове, програми и проекти в границите на горецитираната защитена зона и в близост до мястото на реализация на настоящото ИП, се установи, че така заявеното ИП не предполага възникване на значителен отрицателен кумулативен ефект върху защитени зони, при реализацията му в комбинация с други ИП, планове и програми.

**ІІІ. Типа и характеристиките на потенциалното въздействие върху околната среда:** **степен и пространствен обхват на въздействието, естество на въздействието, трансграничен характер на въздействието, интензивност и комплексност на въздействието, същност, големина, вероятност за въздействие, очаквано настъпване, продължителност, честота и обратимост на въздействието; комбиниране с въздействията на други съществуващи и/или одобрени инвестиционни предложения; възможност за ефективно намаляване на въздействията:**

1. Териториалният обхват на въздействие, в резултат от извършване на дейностите предвидени с инвестиционното предложение, е ограничен и локален в рамките на горепосочения имот.
2. Осъществяването на инвестиционното предложение няма да доведе до негативни въздействия върху компонентите на околната среда.
3. Предвид местоположението и характера на предвидената дейност, реализацията на инвестиционното предложение няма да доведе до трансгранични въздействия.

**ІV. Обществения интерес към инвестиционното предложение:**

1. Съгласно изискванията на чл. 4, ал. 2 от Наредбата за ОВОС, инспекцията е обявила инвестиционното предложение на интернет страницата си и е уведомила писмено кмета на община Враца.
2. Възложителя е изпълнил задължението си за самостоятелно оповестяване, като е декларирал, че е обявил инвестиционното предложение по подходящ начин.
3. Осигурен е обществен достъп до информацията по приложение № 2 по реда на чл.6, ал.9 от Наредбата за ОВОС, като е поставено съобщение, както следва:

- на интернет страницата и на информационното табло в сградата на РИОСВ – Враца;

- на интернет страницата и на информационното табло в сградата на община Враца.

1. С писмо изх. №3200-68(3)/29.08.2023г. на община Враца, общината уведомява, че в законоустановения срок не са постъпвали становища, възражения и/или мнения относно инвестиционното предложение.
2. Към момента на изготвяне на настоящето Решение в РИОСВ-Враца няма постъпили жалби, възражения и становища срещу реализацията на инвестиционното предложение.

**ПРИ СПАЗВАНЕ НА СЛЕДНИТЕ УСЛОВИЯ:**

1. Строителните дейности да се извършват извън размножителния период на животинските видове (април-юли).
2. Да не се допуска депониране на строителни и/или друг вид отпадъци в границите на защитената зона, както и да не се изсича дървесна и храстова растителност по периферията на имота.
3. Строителните площадки да бъдат оградени с фина мрежа за възпиране навлизането на влечуги и дребни бозайници.
4. Да не се използват чужди, нехарактерни за района рудерални/ синантропни и инвазивни растителни видове при извършване на озеленяване.
5. Да не се засягат по никакъв начин съседни територии, попадащи в границите на защитената зона.

*Настоящето решение се отнася само за конкретното заявено предложение и в посочения му капацитет*.

*Настоящето решение не отменя задълженията на възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи, като основание за отпадане на отговорността съгласно действащата нормативна уредба по околната среда.*

*На основание чл.93, ал.7 от ЗООС, при промяна на инвестиционното предложение, на възложителя или на някои от обстоятелствата, при които е било издадено настоящето решение, възложителят/новият възложител трябва да уведоми РИОСВ-Враца своевременно.*

*На основание чл.93, ал.8 от ЗООС, решението губи правно действие, ако в срок 5 години от датата на издаването му не е започнало осъществяването на инвестиционното предложение.*

*Неизпълнението на поставените условия в настоящето решение е нарушение на чл.166, т.2 от ЗООС, за което ще бъдат предприети съответните административнонаказателни мерки.*

*Решението може да бъде обжалвано по реда на Административнопроцесуалния кодекс чрез РИОСВ - Враца пред Министъра на околната среда и водите и/или пред съответния Административен съд по реда на чл.133 от АПК в 14 дневен срок от съобщаването му на заинтересованите лица.*

**Дата: 30.08.2023 г.**

